Fil-lejl ta' bejn il-Ġimgħa u s-Sibt tlestiet l-ewwel fażi minn sensiela t'investigazzjonijiet siżmiċi bejn Malta u Għawdex. Investigazzjonijiet li qed isiru għall-istudji ġeoloġiċi ta' bejn iż-żewġ gzejjer u li se jipprovdu dettalji taż-żona li se jintużaw biex ikun stabbilit mudell ġeoloġiku li jiggwida d-disinn kunċettwali tal-mina proposta bejn Malta u Għawdex. L-istudju ġeoloġiku huwa magħmul minn tliet fażijiet. Aaron Micallef, mill-Università ta' Malta fisser kif l-ewwel fażi tal-istudju li issa hija kompluta tissejjaħ seismic reflection survey. F'din il-fażi intużaw ħsejjes ta' frekwenza baxxa li ppenetraw sa qiegħ il-baħar. Meta tirrepeti dan il-proċess kull għaxar sekondi jinħoloq profil li jagħti idea lill-ġeoloġisti ta' x'tip ta' blat hemm, fejn qiegħed u jekk hemmx xi qsim fil-blat. Għal bosta ġranet, il-Midas Express baħħret bejn il-Gżejjer, tirrepeti dan il-proċess. It-tieni fażi tal-investigazzjonijiet se tibda fil-ġranet li ġejjin fejn se tintuża frekwenza ta' ħoss aktar għoli li tagħmilha possibbli li tinħadem mappa 3D ta' qiegħ il-baħar fid-dettall. Filwaqt li t-tielet u l-aħħar parti tal-istudji tiddetermina l-konsistenza ġeoloġika taħt l-ilma. Micallef spjega kif biex dan isir, se jitħaffru disa' boreholes sa fond ta' mitejn metru u s-samples li jinġiebu lura jagħtu idea ċara ta' x'tip ta' blat hemm f'qiegħ il-baħar kif ukoll fuq l-art. Mat-tlestija tat-tielet fażi, l-informazzjoni kollha tingħaqad u dawk li qed jagħmlu r-riċerka fl-Università ta' Malta, ikunu f'pożizzjoni li jagħtu stampa iktar ċara tal-possibilità ta' mina u l-effetti li din jista' jkollha fuq il-blat.